กพร. ประกวดหนังสั้น ลูกไม้ใต้ต้น สร้างแรงบันดาลใจเยาวชนพัฒนาฝีมือ
เมื่อวันที่ 23 ธ.ค.59 นายธีรพล ขุนเมือง อธิบดีกรมพัฒนาฝีมือแรงงาน (กพร.) กล่าวว่า ในปี 2560 ได้กำหนดทิศทางการทำงานให้เป็น ปีแห่งการเพิ่มผลิตภาพแรงงานสู่ไทยแลนด์ 4.0 ในการพัฒนาคนให้ตรงกับความต้องการของประเทศ ซึ่งได้ร่วมกับกระทรวงศึกษาธิการและภาคเอกชน โดยใช้กลไก ประชารัฐ ขับเคลื่อน ดำเนินการจัดการแข่งขันฝีมือแรงงาน เพื่อเปิดโอกาสให้เยาวชนได้แสดงทักษะความสามารถในสาขาอาชีพต่างๆ เป็นช่องทางในการส่งเสริมให้เกิดการพัฒนาฝีมือแรงงานในกลุ่มเยาวชน และกำลังแรงงานทั่วไป ให้ทัดเทียมมาตรฐานสากล ซึ่งจะส่งผลให้กำลังแรงงานมีทักษะที่สูงขึ้น สามารถทำงานร่วมกับเทคโนโลยีที่มีการพัฒนาอย่างต่อเนื่องได้อย่างมีประสิทธิภาพ,นายธีรพล กล่าวว่า กพร. จึงได้ดำเนินโครงการประกวดภาพยนตร์สั้น 6+6 ลูกไม้ใต้ต้น กรมพัฒนาฝีมือแรงงาน ซึ่งเป็นโครงการประกวดภาพยนตร์สั้น ความยาวไม่เกิน 10 นาที โดยมีกลุ่มเยาวชนที่เคยประสบความสำเร็จจากการแข่งขันฝีมือแรงงานอาเซียนจำนวน 12 คน เป็นเยาวชนที่ชนะการแข่งขันครั้งล่าสุด 6 คน เป็นต้นแบบในการดำเนินเรื่องราวของภาพยนตร์ เพื่อแสดงให้เห็นถึงศักยภาพของผู้ประสบความสำเร็จจากเวทีแข่งขันฝีมือแรงงาน ระดับอาเซียนและระดับนานาชาติ สร้างการรับรู้ให้กลุ่มเป้าหมายซึ่งเป็นเยาวชน และกำลังแรงงาน ได้เห็นถึงความสำคัญของการพัฒนาทักษะฝีมือ ในรูปแบบการประกวดภาพยนตร์สั้น ชิงทุนการศึกษา ซึ่งเป็นสื่อที่เยาวชนให้ความสนใจ สามารถเข้าถึงกลุ่มเป้าหมายได้อย่างกว้างขวาง สร้างแรงบันดาลใจในการพัฒนาทักษะฝีมือ สามารถรับรู้ และเข้าใจเกี่ยวกับภารกิจ กพร.มากขึ้น,สำหรับกลุ่มเป้าหมายเป็นเยาวชน ระดับอุดมศึกษา (ปริญญาตรี) มีสถาบันอุดมศึกษานำร่อง 12 แห่ง ที่เปิดสอนในสาขาวิชาภาพยนตร์และดิจิทัล จัดส่งทีมเข้าแข่งขัน ได้แก่ มหาวิทยาลัยรามคำแหง มหาวิทยาลัยราชภัฏสวนสุนันทา มหาวิทยาลัยศรีปทุม มหาวิทยาลัยเกษมบัณฑิต มหาวิทยาลัยกรุงเทพธนบุรี มหาวิทยาลัยเทคโนโลยีพระจอมเกล้าธนบุรี มหาวิทยาลัยกรุงเทพ มหาวิทยาลัยเทคโนโลยีราชมงคลกรุงเทพ มหาวิทยาลัยราชภัฏบ้านสมเด็จเจ้าพระยา มหาวิทยาลัยศิลปากร มหาวิทยาลัยธุรกิจบัณฑิต และ สถาบันเทคโนโลยีพระจอมเกล้าเจ้าคุณทหารลาดกระบัง,การดำเนินงานครั้งนี้ นอกจากจะสร้างแรงจูงใจด้านการพัฒนาฝีมือแรงงานแล้ว ยังเป็นการส่งเสริมนักศึกษาที่เรียนในสาขาวิชาภาพยนตร์และดิจิทัล ซึ่งเป็นอีกสาขาวิชาหนึ่งที่ต้องใช้ทักษะฝีมือเฉพาะด้าน สามารถสร้างอาชีพและรายได้ให้กับตนเองและครอบครัว สนับสนุนให้เยาวชนกลุ่มนี้มีโอกาสได้ฝึกทำงานด้านภาพยนตร์ก่อนเข้าสู่การทำงานจริง ผลงานที่ได้รับการคัดเลือก จะได้รับการเผยแพร่แก่สถาบันการศึกษา ในสังกัดคณะกรรมการการอาชีวศึกษา หน่วยงานภาครัฐและเอกชนด้านการพัฒนาฝีมือแรงงานทั่วประเทศ
กพร. จัดโครงการประกวดภาพยนตร์สั้น 6+6 ลูกไม้ใต้ต้น ความยาวไม่เกิน 10 นาที เพื่อแสดงศักยภาพ สร้างแรงบันดาลใจให้เยาวชนในการพัฒนาทักษะฝีมือ ก่อนเข้าสู่การทำงานจริง 
กพร.,กรมพัฒนาฝีมือแรงงาน,ประกวดหนังสั้น,ประกวดภาพยนตร์สั้น 6 + 6 ลูกไม้ใต้ต้น,พัฒนาทักษะฝีมือ